SL Uradni list Evropske unije C 171/1

Peto letno Poročilo o izvajanju Skupnega ukrepa Sveta z dne 12. julija 2002 o prispevku Evropske unije k boju proti destabilizirajočemu kopičenju in razširjanju orožja malega kalibra in lahkega strelnega orožja (2002/589/SZVP)

(2006/C 171/01)

UVOD

Pri doseganju ciljev Skupnega ukrepa je EU igrala dejavno vlogo na konferenci ZN o vseh vidikih nezakonitega trgovanja z osebnim in lahkim orožjem (New York, od 9. do 20. julija 2001), ki se je končala s sprejetjem Akcijskega programa ZN, ter tudi na prvem dvoletnem zasedanju držav v New Yorku, ki je potekalo od 7. do 11. julija 2003. Leta 2005 je imela EU dejavno vlogo na drugem dvoletnem zasedanju držav, ki je potekalo od 11. do 15. julija 2005. EU je dejavno sodelovala tudi na sejah odprte delovne skupine za odkrivanje osebnega in lahkega orožja, ki so potekale med letoma 2004 in 2005 ter junija 2005 privedle do sprejetja večstranskega instrumenta ZN za odkrivanje osebnega in lahkega orožja, ki je bil potrjen s sklepom 60. zasedanja Generalne skupščine ZN. EU je dejavno sodelovala tudi v pogajanjih o Protokolu o nedovoljeni proizvodnji strelnega orožja, njegovih sestavnih delov in streliva ter trgovini z njimi, ki dopolnjuje Konvencijo Združenih narodov proti mednarodnemu organiziranemu kriminalu, ki jo je Generalna skupščina ZN sprejela 31. maja 2001.

Evropski svet je na zasedanju 15. in 16. decembra 2005 sprejel Strategijo EU za boj proti nedovoljenemu kopičenju in trgovini z osebnim in lahkim orožjem ter pripadajočim strelivom (1). V tem dokumentu je poudarjena potreba po dosledni politiki EU na področju varnosti in razvoja ter uporabi vseh sredstev, ki so EU na voljo na večstranski in regionalni ravni, znotraj Evropske unije in v okviru njenih zunanjih odnosov. Strategija služi kot politično vodilo tako za ukrepanje EU na tem področju z uporabo različnih razpoložljivih instrumentov kot za njene države članice.

To poročilo je razdeljeno na tri dele.

— Del I zajema prizadevanja držav članic pri reševanju problemov, povezanih z osebnim in lahkim orožjem,

— Del II obravnava mednarodna izvedbena prizadevanja,

— Del III vsebuje prednostne naloge za bolj sistematičen pristop k pomoči EU na področju osebnega in lahkega orožja ter pridobljene izkušnje.

Poročilo zajema Skupni ukrep Sveta 2002/589/SVZP ter Program EU za preprečevanje nedovoljenega prometa s konvencionalnim orožjem in boj proti njemu, ki ga je Svet sprejel 26. junija 1997. Osredotoča se na dejavnosti, ki so bile izvedene leta 2005.

1. NACIONALNA IZVEDBENA PRIZADEVANJA V LETU 2005

1.A Sodelovanje, usklajevanje in izmenjava informacij med upravnimi agencijami in organi pregona

V nadaljevanju so navedeni dosedanji prispevki držav članic EU v zvezi z njihovimi nacionalnimi prizadevanji za okrepitev sodelovanja med upravnimi agencijami in organi pregona v letu 2005:

AVSTRIJA

V pripravah na avstrijsko predsedovanje EU se je sodelovanje in usklajevanje med ministrstvom za zunanje zadeve, ministrstvom za notranje zadeve, ministrstvom za gospodarstvo in delo ter ministrstvom za obrambo še bolj okrepilo.

CIPER

V okviru ciprske policijske uprave je bil ustanovljen poseben oddelek za vodenje evidence (nacionalni arhiv orožja), elektronska zbirka podatkov pa omogoča izmenjavo informacij o osebnem in lahkem orožju z drugimi pristojnimi organi v EU, regionalnimi organizacijami in drugimi državami.

IRSKA

Carinski oddelek za odkrivanje in pregon drog (Customs Drugs Law Enforcement Unit – CDLE) je nacionalna/mednarodna kontaktna točka za carinsko službo za orožje in strelivo v okviru davčne uprave. Izmenjava informacij/obveščevalnih podatkov glede sumljivega uvoza redno poteka med cariniki, pristojnimi za odkrivanje, in pooblaščenimi uradniki te enote ter pooblaščenimi uradniki oddelka za kriminal in varnost v okviru irske policijske uprave (Garda). Tovrstno sodelovanje omogoča lažje ugotavljanje, ali gre pri uvozu za preprosto kršitev licenc ali ta dosega razsežnost organiziranega kriminala.

Vzpostavljen je bil poseben mehanizem povezovanja med uradniki oddelka CDLE in nacionalnega policijskega urada za kazenske preiskave, da bi pospešili skupne izvršilne ukrepe, kot na primer nadzorovanje pošiljk, tj. kadar obstajajo obveščevalni podatki in dokazi o vpletenosti organiziranega kriminala. V zadnjih mesecih je bilo izvedeno eno nadzorovanje pošiljke orožja in ena skupna preiskava uvoza avtomatskega orožja s strani kriminalnih skupin, vpletenih v promet s prepovedanimi drogami.

ITALIJA

Leta 2005 se je ad hoc delovna skupina za osebno in lahko orožje – ustanovljena v Italiji junija 2000 v okviru ministrstva za zunanje zadeve, vključuje pa predstavnike ustreznih ministrstev, organov pregona in zainteresiranih nacionalnih industrijskih združenj – sestala trikrat. Razprave so bile v glavnem osredotočene na pogajanja o večstranskem instrumentu za označevanje in odkrivanje ter na priprave na dvoletno srečanje držav pogodbenic Akcijskega programa ZN 2001 za boj proti nedovoljenemu prometu z osebnim in lahkim orožjem, ki je potekalo leta 2005. Pozornost je bila namenjena tudi razpravam v drugih pomembnih večstranskih forumih (prvo zasedanje Generalne skupščine ZN, OVSE, Wassenaarski sporazum, G8).

LUKSEMBURG

Ministrstvo za zunanje zadeve je pristojno za povezovanje z drugimi državami in organizacijami z namenom mednarodnega usklajevanja na področju osebnega in lahkega orožja.

MALTA

Malta nima nacionalnega usklajevalnega organa, pristojnega za osebno in lahko orožje. Vendar pa je Malta v skladu z Akcijskim programom Združenih Narodov o osebnem in lahkem orožju vzpostavila nacionalno kontaktno točko, ki se povezuje z drugimi pristojnimi nacionalnimi organi, kot so malteške oborožene sile, carinska služba in sektor za trgovino ter drugi organi oblasti. Policijski organi so, skupaj z ostalimi pristojnimi organi, kot so carinska služba, sektor za trgovino in malteške oborožene sile, odgovorni za nadzor trgovine z osebnim in lahkim orožjem ali njegovega prenosa. Policija vedno poskrbi za to, da so informacije o prenosu vsakršnega orožja iz Malte nemudoma posredovana ustreznim policijskim organom namembne države.

PORTUGALSKA

Nadaljevala so se prizadevanja za pospešitev sodelovanja, usklajevanja in izmenjave informacij med upravnimi agencijami in organi pregona. Portugalsko ministrstvo za zunanje zadeve je ustanovilo usklajevalno skupino za boljšo preglednost dela in odpravo podvajanja pristojnosti med številnimi portugalskimi upravnimi agencijami in organi pregona v boju proti kopičenju in širjenju osebnega in lahkega orožja ter pri preprečevanju nedovoljenega prometa na področju konvencionalnega orožja. Ta skupina je sestavljena iz predstavnikov ministrstva za zunanje zadeve (oddelek za razorožitev in neširjenje orožja), ministrstva za obrambo (generalni direktorat za obrambno oborožitev in opremo), portugalskih obveščevalnih služb, ministrstva za notranje zadeve (nacionalna republiška garda in policija) in ministrstva za finance (generalni direktorat za carino).

ŠPANIJA

Za namene sodelovanja/usklajevanja in izmenjave informacij se povezave med organom pregona (carinska služba) in upravno agencijo (urad za izdajo dovoljenj) stalno preverjajo in izboljšujejo, da se zagotovi nadzor vseh prenosov (izvoza, uvoza itd.) v realnem času, in sicer s preverjanjem dejanskih prenosov glede na izdana dovoljenja. Izmenjava informacij poteka preko šifriranega lokalnega omrežja. Po drugi strani pa je pomembno tudi vodenje natančne evidence vseh prenosov, da bi pridobili informacije za predložitev španskemu parlamentu in kasnejšo uporabo v nacionalnem statističnem uradu. Druga morebitna poročila ali vprašanja preverjata obe zgoraj omenjeni agenciji, medtem ko za namene razjasnitve in v določenih občutljivih primerih, zakon zahteva obvezno posredovanje skupnega odbora (s predstavniki petih različnih ministrstev), kadar sodelovanje, usklajevanje in izmenjava informacij med upravnimi agencijami in organi pregona poteka v bolj formalnem okviru. Vsi ti mehanizmi se redno posodabljajo v skladu s potrebami in izkušnjami skupnega odbora.

1.B Na novo sprejeta zakonodaja, preverjanje praktičnega delovanja obstoječe zakonodaje

Številne države članice so leta 2005 uvedle na novo sprejeto zakonodajo oziroma v njih poteka preverjanje veljavne zakonodaje. Podrobnosti so naslednje:

AVSTRIJA

Oktobra 2005 je začel veljati novi avstrijski zakon o zunanjetrgovinskem poslovanju („Aussenhandelsgesetz“). Ta nadomešča prejšnji zakon o zunanjetrgovinskem poslovanju iz leta 1995. Novi zakon o zunanjetrgovinskem poslovanju je uvedel tudi spremembe zakona o vojaškem materialu („Kriegsmaterialgesetz“). Novi zakon usklajuje predpise z nedavnimi odločitvami EU. Opredelitve posredniških dejavnosti in posrednikov tako v zakonu o zunanjetrgovinskem poslovanju kot tudi v zakonu o vojaškem materialu usklajuje s Skupnim stališčem Sveta 2003/468/SVZP o nadzoru posredovanja orožja.

ČEŠKA REPUBLIKA

Zakon o orožju (zakon št. 119/2002 z vsemi spremembami) je bil leta 2005 spremenjen dvakrat. Oddelek 68 zakona o orožju je bil spremenjen z zakonom št. 359/2005, ki spreminja civilni zakonik z vsemi spremembami in nekatere z njim povezane zakone. Spremenjena določba predpisuje, da najdeno orožje in pripadajoče strelivo, najdeno strelivo in razstreliva postanejo državna last šest (prej dvanajst) mesecev po prijavi najdbe, če jih ne zahteva njihov lastnik. Sprememba je začela učinkovati 1. septembra 2005. Odstavek 4 oddelka 76 zakona o orožju je bil spremenjen z zakonom št. 444/2005, ki spreminja zakon o lokalnih davčnih organih z vsemi spremembami ter nekatere z njim povezane zakone. Spremenjena določba predpisuje, da globe zbira lokalni carinski urad (prej davčni urad). Sprememba je začela učinkovati 1. januarja 2006. Leta 2005 so bili zasnovani številni drugi zakoni, ki obravnavajo to področje, vključno s spremembo zakona, ki ureja zunanjo trgovino in vojaški material (zakon št. 38/1994 z vsemi spremembami), spremembo zakona, ki ureja rudarstvo, razstreliva in nacionalno upravo za rudarstvo (zakon št. 61/1998 z vsemi spremembami), ter povsem novim zakonom o ureditvi upravljanja nekaterih sredstev, ki se lahko uporabljajo samo v obrambne in varnostne namene na ozemlju Češke republike. Ti zakoni so trenutno v različnih fazah zakonodajnega postopka.

DANSKA

Oktobra 2004 je začel veljati nov zakon, ki vsebuje predpise o prevozu orožja itd. med tretjimi državami (tj. druge države razen Danske). Pravila prepovedujejo prevoz orožja v države z embargom na orožje, ki so ga uvedli ZN, EU ali OVSE. Prepovedan je tudi prevoz med tretjimi državami, ki niso izdale potrebnih izvoznih in uvoznih dovoljenj.

14. junija 2005 je danski parlament sprejel zakon, ki med drugim uvaja predpise glede posredovanja orožja. V skladu s tem zakonom se je brez dovoljenja ministra za pravosodje ali osebe, ki jo pooblasti minister, kot posrednik prepovedano pogajati ali pripravljati transakcije, ki vključujejo prenos orožja itd., kakor je opredeljeno v danski zakonodaji o orožju in razstrelivu, med državami izven EU. Poleg tega je prepovedan nakup ali prodaja takšnega orožja itd. kot del prenosa med državami izven EU ali priprava takšnega prenosa s strani lastnika orožja itd. Prepoved ne velja za dejavnosti, ki jih Danci, ki živijo v tujini, izvajajo v drugi državi članici EU ali izven EU. Z zakonom se izvaja Skupno stališče Evropskega sveta 2003/468/SVZP z dne 23. junija 2003 o nadzoru posredovanja orožja.

ESTONIJA

Leta 2005 ni začel veljati noben nov zakon. Postopek spreminjanja in prilagajanja zakona o orožju (ki je začel veljati 31. marca 2002) je bil uveden leta 2005 in še traja. Leta 2005 je estonska policijska uprava prejela 822 zaplenjenih, razlaščenih in prostovoljno prepuščenih kosov orožja. To orožje bo uničeno v letu 2006. Leta 2003 je Estonija začela uporabljati evidenco službenega in civilnega orožja. Ta evidenca zaenkrat dobro deluje. Posodobitev programa evidence službenega orožja poteka po potrebi (nazadnje posodobljen sredi leta 2005).

FRANCIJA

Uredba št. 2004-1374 z dne 20. decembra 2004 o zakonodajnem delu zakona o obrambi je razveljavila pravno odredbo z dne 18. aprila 1939, ki določa režim za bojno opremo, orožje in strelivo, ter njene določbe kot uveljavljeno zakonodajo vključila v naslov III knjige III dela II Zakona o obrambi.

Členi dela III zakona o obrambi glede bojne opreme, orožja in streliva, za katere je potrebno dovoljenje, tako ostajajo edina referenca za številne režime, ki se uporabljajo za vse predmete, ki po francoski zakonodaji veljajo za orožje ali bojno opremo.

Zakon o obrambi takšno opremo razvršča v 8 kategorij, od katerih prve tri predstavljajo „bojno opremo“ v strogem pomenu besede. Četrta kategorija, „obrambno orožje“, zajema kratkocevno strelno orožje, nekatere njegove oblike pa se lahko štejejo za bojno orožje.

Besedilo določa tudi načela, ki se uporabljajo pri pridobivanju, posedovanju in proizvodnji in bojnega orožja in opreme ter trgovanju z njima, odvisno od zadevne kategorije. Določena so tudi načela ureditve izvoza in uvoza. Besedilo določa kršitve in kazenske ali upravne sankcije za kaznovanje vsakršnega nespoštovanja obveznosti, ki jih nalaga.

Zasnovan je bil zakon, ki vzpostavlja sistem predhodne odobritve za transakcije trgovcev. Ta spreminja predlog iz leta 2001 in bo kmalu v parlamentarni obravnavi. Ta nadzorni režim se bo uporabljal za osebe s prebivališčem ali sedežem v Franciji in bo vključeval kazenske sankcije. Nakupne in preprodajne transakcije, ki jih osebe s prebivališčem ali sedežem v Franciji izvajajo v tujini in se tako izognejo postopkom nadzora izvoza, bodo podvženi istim pogojem.

Sestavljen je bil tudi osnutek izvedbene uredbe za te določbe.

Vzpostavitev predhodnega nadzornega režima za transakcije trgovcev se tako doda preverjanjem fizičnih in pravnih oseb, ki delujejo kot trgovci.

Trenutno je v pripravi predlog novega zakona za spremembo kazenskega zakonika. Ta opredeljuje embargo in predpisuje kazenske sankcije v primerih kršitve embarga ali omejevalnih ukrepov.

NEMČIJA

Za izvajanje Skupnega stališče EU o posredovanju orožja (2003/468/SVZP) Nemčija trenutno spreminja svojo izvozno zakonodajo. Za izvoz vojaškega osebnega in lahkega orožja v državah, ki niso članice Nata ali EU oziroma „enakovredne“ članicam Nata, zvezna vlada uporablja načelo „staro za novo“, da bi zagotovila, da prejemnik vedno, kadar je to mogoče, uniči orožje, ki bo zamenjano z novo pošiljko, in ga ne preproda. Na splošno izvoz vojaškega osebnega in lahkega orožja zasebnim končnim uporabnikom ni dovoljen.

GRČIJA

Leta 2005 je v Grčiji potekal postopek spreminjanja zakona 2168/1993, da bi se vključil Skupni ukrep 468/2003 glede posredovanja orožja. Zgoraj navedeni zakon je v celoti skladen z Direktivo EU 91/477 in s Schengenskim sporazumom. Poleg tega je Grčija podpisala Protokol C o strelnem orožju (10. 10. 2002) in trenutno sprejema potrebne ukrepe za njegovo ratifikacijo. Z zakonsko uredbo 176700/E3/26700 z dne 24. avgusta 2005 je Grčija posodobila prenos kontrolnih seznamov blaga, ki vključuje kemične, biološke, bakteriološke in strupene snovi, ob upoštevanju odločitev, sprejetih v okviru različnih mednarodnih nadzornih režimov. Prav tako je treba navesti, da Grčija uporablja vseobsegajoče klavzule in zahteva potrjevanje končnih uporabnikov za biološke in kemične snovi, pa tudi za strelno orožje.

MADŽARSKA

Nova uredba vlade 301/2005 o izvajanju zakona št. CIX/2005 o izdaji dovoljenj za proizvodnjo vojaške opreme in zagotavljanje tehnične pomoči je začela veljati dne 23. decembra 2005. Ta uredba vlade zajema ureditev proizvodnje vojaške opreme in zagotavljanja tehnične pomoči na območju Republike Madžarske. Madžarski organ za izdajo dovoljenj je HTLO. Dovoljenja se izdajo na osnovi strokovne ocene, ki jo opravi industrijski odbor za vojaško blago.

LATVIJA

Leta 2005 ni bil uveden noben nov zakon glede osebnega in lahkega orožja. Prav tako ni bilo nobenih sprememb obstoječe zakonodaje, saj ni bilo opaziti potrebe po reviziji.

LITVA

Litva je podpisala Protokol o nedovoljeni proizvodnji strelnega orožja, njegovih sestavnih delov in streliva ter trgovini z njimi, ki dopolnjuje Konvencijo ZN proti mednarodnemu organiziranemu kriminalu. Ta protokol je litovski parlament (seimas) ratificiral leta 2004. Posledično je treba vso strelno orožje kategorij B, C in D, uvoženo v Republiko Litvo, ustrezno označiti s črkama „LT“. Ta določba velja od januarja 2005.

Nov zakon o nadzoru strateškega blaga, ki je v skladu z Uredbo Sveta (ES) št. 1334/2000, kakor je bila nazadnje spremenjena z Uredbo Sveta (ES) št. 149/2003, je začel veljati maja 2004. Zakon vključuje opredelitev pojma „posredovanje“ in ureja posredniške dejavnosti. Po določbah zakona morajo posredniki posedovati individualna posredniška dovoljenja, ki jih izda ministrstvo za gospodarstvo za vsak posamezen posredniški dogovor, ki vključuje predmete s Skupnega seznama vojaške opreme. V skladu s tem od maja 2004 za posredniške dejavnosti in za posamezna dejanja posredovanja v Litvi izdajajo dovoljenja in jih nadzorujejo.

Zakon o izvajanju gospodarskih in drugih mednarodnih sankcij je začel veljati leta 2004. Namen zakona je zagotoviti izvajanje mednarodnih sankcij ter skupne zunanje in varnostne politike EU, spodbujanje miru in varnosti v svetu, boj proti terorizmu in podpora zaščiti človekovih pravic.

Vse dejavnosti, povezane z izvozom orožja, se izvajajo v skladu s standardi in merili, določenimi v različnih mednarodnih listinah. Litva se je zavezala k uporabi meril in načel, vsebovanih v Kodeksu Evropske unije o ravnanju pri izvozu orožja (odobren s strani EU 8. junija 1998). Litovska vlada je s sklepom št. 237 „o potrditvi seznama držav, v katere je izvoz ali prevoz ter kakršno koli posredovanje blaga s Skupnega vojaškega seznama strogo prepovedan“, izdanim 1. marca 2005, potrdila seznam držav, v katere je izvoz, prevoz ali posredovanje orožja prepovedano. Seznam upošteva embargo orožja, ki so ga uvedli ZN, EU in OVSE, in se stalno posodablja.

LUKSEMBURG

Leta 2005 ni bil uveden noben nov zakon.

Zakon z dne 15. marca 1983 o orožju in strelivu in uredba Velikega vojvodstva z dne 31. oktobra 1995 v zvezi z uvozom, izvozom in prevozom orožja, streliva in opreme, posebej namenjenega za vojaško uporabo, in tem povezano tehnologijo predstavljata primerno pravno podlago na tem področju. Zakona sta bila objavljena v luksemburškem uradnem listu Mémorial. Pregled trenutne zakonodaje je v teku.

NIZOZEMSKA

Nizozemska v zvezi z zakonodajo o osebnem in lahkem orožju leta 2005 ni uvedla nobenih sprememb.

POLJSKA

Za polno izvajanje določb Akcijskega progama ZN o osebnem in lahkem orožju je Poljska 25. februarja 2005 ratificirala „Protokol o nedovoljeni proizvodnji strelnega orožja, njegovih sestavnih delov in streliva ter trgovini z njimi, ki dopolnjuje Konvencijo Združenih narodov proti mednarodnemu organiziranemu kriminalu“.

Trenutno je v teku analiza izvedljivosti in potrebe po uvedbi skupnega sistema označevanja vseh bistvenih delov za vse proizvajalce orožja na Poljskem. Ustanovljena je bila ekipa strokovnjakov z ministrstva za gospodarstvo, ki bo pregledala spremembe v podzakonskih aktih zakona z dne 22. junija 2001 o izvajanju poslovnih dejavnosti v okviru proizvodnje in trgovine z razstrelivi, orožjem, strelivom, proizvodi in tehnologijami, ki jih uporabljajo oborožene sile in policija (Uradni list iz leta 2001 št. 67, točka 679 z naknadnimi spremembami). Ta dejavnost je namenjena prilagoditvi evidence osebnega in lahkega orožja ter shranjevanja dokumentacije določbam navedenega instrumenta. Predvidena so tudi usposabljanja v zvezi s temi zadevami.

PORTUGALSKA

Portugalska je nadaljevala s postopkom sprejemanja novega pravnega okvira za ureditev, ki zajema proizvodnjo, montažo, popravilo, uvoz, izvoz, prevoz, zaloge, širjenje, trgovino, izdajo dovoljenj in sankcije v zvezi z osebnim in lahkim orožjem ter pripadajočim strelivom. Projekt je že odobril parlament in trenutno čaka na vladno potrditev in naknadno objavo v portugalskem uradnem listu. Predvidoma bo začel veljati tekom leta 2006.

SLOVENIJA

Leta 2005 je Slovenija sprejela samo en zakonodajni akt. Spremenila je Uredbo Vlade Republike Slovenije o dovoljenjih in soglasjih za promet in proizvodnjo vojaškega orožja in opreme (Ur. l. RS, št. 18/2003 in 31/2005), ki je bila prvotno sprejeta leta 2003. Uredba pravno ureja postopke izdaje dovoljenj za uvoz, izvoz, skladiščenje, prevoz ali posredovanje vojaškega orožja in opreme. Uredba določa, da je treba vsak zahtevek za izvoz takšnega blaga najprej predložiti v preučitev strokovnemu odboru za izdajo predhodnega mnenja v postopku izdaje dovoljenj za promet z vojaškim orožjem in opremo, ki ga je ustanovila Vlada Republike Slovenije. Preden Ministrstvo za obrambo izda dovoljenje, odbor preveri vse zahtevke za izvoz vojaške opreme ali orožja v upravnem postopku in sprejme ustrezen (pozitiven ali negativen) sklep.

ŠPANIJA

Leta 2005 ni bil sprejet noben nov zakon glede osebnega in lahkega orožja, uvedene pa so bile nekatere spremembe obstoječih uredb.

Zadnji primeri, povezani z novo zakonodajo in/ali uredbami, so naslednji:

— za posodobitev španske zakonodaje glede orožja in razstreliva je bila 11. marca 2005 izdana nova kraljeva uredba 277/2005. Ta nova kraljeva uredba spreminja nekatere vidike obstoječe uredbe o razstrelivu, izboljšuje upravni nadzor dejavnosti, povezanih s proizvodnjo, širjenjem, zalogami, prenosom, trgovino, posedovanjem in uporabo razstreliv, ob upoštevanju očitnega tveganja za civilno varnost v primeru kraje in/ali zlorabe takšnih snovi v kriminalne namene.

— oktobra 2005 je španski parlament pozval vlado, naj v roku enega leta izda zakon o trgovini z orožjem. Slednji bo posodobil določbe v prej navedeni kraljevi uredbi 1782/2004 z dne 30. julija 2004. Novi zakon mora izpolnjevati in se izrecno sklicevati na Akcijski program ZN za preprečevanje in odpravljanje nedovoljene trgovine z osebnim in lahkim orožjem v vseh oblikah ter boj proti njej, Resolucijo Generalne skupščine ZN 55/255 ter Protokol o nedovoljeni proizvodnji strelnega orožja, njegovih sestavnih delov in streliva ter trgovini z njimi („Protokol ZN o strelnem orožju“).

— ratifikacija Protokola ZN o strelnem orožju s strani Španska je v zaključni fazi.

ŠVEDSKA

Leta 2005 ni bil sprejet noben nov zakon glede osebnega in lahkega orožja. V okviru vladne preiskave so bile med drugim predlagane določene spremembe zakona o vojaški opremi glede na Skupni seznam vojaške opreme iz Kodeksa ravnanja EU ter nadaljnje pojasnitve meril za dodelitev izvoznih dovoljenj. Z namenom ratifikacije „Protokola ZN o strelnem orožju“ je bil predstavljen predlog spremembe švedske zakonodaje glede označevanja osebnega in lahkega orožja. Vendar pa je bilo poudarjeno, da je Protokol o strelnem orožju „mešan dogovor“, ki zahteva sprejetje ukrepov na nacionalni ravni in na ravni EU. Švedska sama ne more v celoti izvajati Protokola ZN o strelnem orožju.

1.C Usposabljanje administracije, organov kazenskega pregona, sodnih organov

V nadaljevanju so navedeni prispevki držav članic EU, kar zadeva njihova prizadevanja in pobude na področju usposabljanja njihovih državnih uprav.

IRSKA

Oddelek CDLE je sodeloval pri ugotavljanju potreb po usposabljanju carinikov na področju prepoznavanja in varnega ravnanja s strelnim orožjem in njegovimi deli ter kemičnim, biološkim, radiološkim in jedrskim orožje ter postopoma razvija izobraževalni program v povezavi z irsko gardo (Garda Siochana) in vojsko. Pričakuje se, da bo izobraževanje zaključeno do sredine leta.

POLJSKA

V okviru upravnih ukrepov, povezanih z izboljšanjem nadzora izvoza orožja, so bili izvedeni številni tečaji za podjetnike, ki sodelujejo v trgovini z blagom, tehnologijami in storitvami strateškega pomena, vključno z osebnim in lahkim orožjem. Med letoma 2002 in 2005 je bilo izvedenih 150 tečajev za 350 podjetnikov. Leta 2005 je bilo izvedenih 45 tovrstnih tečajev.

Ministrstvo za gospodarstvo je podjetja, vključena v ročno prenosljive protiletalske obrambne sisteme (MANPADS), poučilo o predpisih v zvezi z načeli nadzora izvoza tovrstnega blaga, določenih v Wassenaarskem sporazumu. Posledično so ta podjetja uvedla pravne, organizacijske in tehnične rešitve ter ustrezne izobraževalne tečaje.

ŠPANIJA

Španski organi kazenskega pregona so, kot v preteklih letih, nadaljevali z organizacijo tečajev in delavnic o kazenski obravnavi strelnega orožja in eksploziva ter uporabi informacijske tehnologije pri nadzoru orožja in eksploziva. To so redni seminarji, organizirani z namenom širjenja pravil in pravne obravnave za preprečevanje in boj proti nedovoljeni trgovini z orožjem ter z namenom ponovnega usposabljanja in osvežitve znanja policijskih uradnikov ustreznih predstavništev o tej zadevi.

1.D Druge pobude ali dejavnosti

ČEŠKA REPUBLIKA

Dvostransko sodelovanje na področju osebnega in lahkega orožja se nadaljuje zlasti z Nemčijo (carinski urad v Kölnu) in Slovaško (carinska uprava).

DANSKA

Danski organi pregona sodelujejo v različnih mednarodnih in regionalnih pobudah, ki obravnavajo nadzor orožja in vprašanja v zvezi s trgovino z orožjem. Kot primer, maja 2005 je danska policija skupaj s carinskimi organi sodelovala v policijski akciji (High Impact Operation — HIO) preverjanja strelnega orožja, poslanega v poštnih paketih, ki jo je koordiniral Europol. Operativno načrtovanje akcije HIO je izvedla danska carinska služba ob pomoči Agencije za hude oblike organiziranega kriminala (SOCA). Med operacijo je bilo preverjenih več kot 40.000 mednarodnih pošiljk na različnih lokacijah na Danskem.

IRSKA

Maja 2005 je oddelek CDLE skupaj z rodom irske garde za kazniva dejanja in varnost An Garda Siochana koordiniral pomembno policijsko akcijo, s katero so nadzorovali poštni uvoz strelnega orožja in streliva v EU. Akcija je bila za obe agenciji zelo uspešna, in čeprav v kratkem obdobju poteka akcije niso zasegli nobenega kosa orožja, odkritja carinske službe v času pred in po zadevnem obdobju kažejo na precejšnje tveganje, ki velja za to področje.

ITALIJA

Leta 2005 so italijanske oborožene sile uničile naslednje količine osebnega in lahkega orožja, ugotovljenega kot presežnega: 31 291 pištol Beretta, model „34“, 3 869 karabink Winchester, model „M1“, 1 197 karabink Winchester, model „M1-A1“ in 1 014 kosov lahkega orožja različnih modelov. Skupaj je bilo uničenih 37 371 kosov osebnega in lahkega orožja.

SLOVAŠKA REPUBLIKA

Leta 2005 je slovaška vlada odobrila splošno pomilostitev vsem osebam, ki so posedovale nezakonito osebni in lahko orožje. Osebe lahko pod pogoji pomilostitve pri policijskih organih registrirajo kakršno koli osebno in lahko orožje, brez da bi bili kaznovani ali preganjani, prav tako pa ni potrebno navesti izvora orožja ali načina pridobitve. Pred registracijo se preveri, če je bilo zadevno orožje morebiti vpleteno v kazniva dejanja. Če je rezultat negativen, se vsi tehnični podatki, značilnosti in vrsta preverjenega orožja shranijo za evidenco. Do sedaj je bilo policij izročenih več kot 30 kosov orožja. Rok za predložitev neprijavljenega osebnega in lahkega orožja je bil določen za 14. april 2006. Namen teh prizadevanj vlade je dati možnost osebam, ki hranijo neprijavljeno ali skrito orožje, na primer iz prve in druge svetovne vojne.

ŠPANIJA

Varnostne sile (Guardia Civil) so v postopku spreminjanja in posodabljanja svoje računalniške tehnologije (centralna elektronska zbirka podatkov), ki se uporablja za nadzor orožja in razstreliva, z namenom posodobitve obstoječih nadzornih ukrepov.

Vzpostavljen je bil sistem zgodnjega opozarjanja za krajo, izginotje ali pomanjkanje nadzora v zvezi z orožjem, strelivom, razstrelivom in/ali drugimi snovmi ali materiali, povezanimi z jedrskim, biološkim, kemičnim ali radiološkim orožjem, ki bi lahko prišli v roke terorističnim organizacijam (navodilo št. 4 državnega sekretarja za varnost, 14. marec 2005). Ta pobuda skuša zmanjšati nevarnost zlorabe s hitrim prepoznavanjem in izmenjavo informacij med pristojnimi agencijami v realnem času ter tako prispeva k hitremu odkrivanju in lokaliziranju manjkajočega orožja ali zadevnih predmetov.

Pristojni španski organi, ki jih koordinira Centralna inšpekcija za orožje in eksplozive Guardie Civil (španska osrednja agencija za upravni nadzor osebnega orožja), so leta 2005 odvzeli 1 115 kosov nezakonitega strelnega orožja. Trenutno imajo španski organi na zalogi v celoti 269 171 kosov (neocarinjenega, odvzetega in zaplenjenega) strelnega orožja različnih vrst in tipov; v letu 2006 bo 20 811 kosov strelnega orožja prodanih na dražbi, 43 324 ostalih kosov pa bo uničenih. Leta 2005 so španski organi izvedli 31 546 pregledov objektov za proizvodnjo ali skladiščenje strelnega orožja in/ali eksploziva (vključno s tovarnami, komercialno opremo, objekti športnega streljanja, zasebnimi družbami za varovanje itd.); od tega je bilo 8 849 pregledov izvedenih na objektih, povezanih s strelnim orožjem, in 22 697 pregledov na objektih za proizvodnjo ali skladiščenje eksploziva. Poleg tega so carinski in davčni uslužbenci nekajkrat obiskali pristanišča in letališča kot del svojega programa za boj proti tihotapljenju orožja med izvozom.

Španija je leta 2005 sodelovala v programih policijskega sodelovanja z državami članicami (Poljska), državami pristopnicami (Bolgarija in Romunija) in državami kandidatkami (Turčija).

II. MEDNARODNA PRIZADEVANJA ZA IZVAJANJE V LETU 2005

II.A Ukrepi za boj proti kopičenju in širjenju osebnega in lahkega orožja ter za preprečevanje nezakonitega trgovanja s konvencionalnim orožjem

II.A.1 Finančna, tehnična in druga pomoč ustreznim programom in projektom pod vodstvom ZN, Mednarodnega odbora Rdečega križa ter drugih mednarodnih ali regionalnih in nevladnih organizacij

II.A.1.1 Ukrepi in projekti, ki jih podpira Evropska unija

Kambodža. EU ASAC

Svet je 7. novembra 2005 sprejel sklep o prispevku Evropske unije k boju proti destabilizirajočemu kopičenju in razširjanju osebnega in lahkega orožja v Kambodži. Namen projekta je podpreti kamboške oborožene sile, da nadaljujejo in dokončajo delo, povezano z evidentiranjem, upravljanjem in varnostjo zalog orožja, ter razvijejo politike, smernice in najboljšo prakso. Projekt se je začel leta 1999. Skupna finančna sredstva od leta 1999 znašajo 7,9 milijona eurov. To je integriran program, ki zajema pravno pomoč pri pripravi zakona o orožju, pomoč pri zbiranju orožja in njegovem uničenju, pri vzpostavitvi varnih skladiščnih objektov ter usposabljanje vojske in policije za nadziranje in upravljanje z orožjem, ki ga zakonito posedujejo. To je edini projekt v zvezi z osebnim in lahkim orožjem, ki ga v celoti izvaja in vodi EU. Projekt uživa odločno podporo kamboške vlade. Program registracije orožja in varnega skladiščenja se učinkovito izvaja s sodelovanjem ministrstva za nacionalno obrambo in poteka po načrtih. Sprejetje zakona o orožju leta 2005 se šteje za dolgoročni uspeh za Kambodžo in EU. 600 000 EUR

Ukrajina

Dne 29. novembra 2005 je Svet sprejel sklep o uničenju osebnega in lahkega orožja ter pripadajočega streliva v Ukrajini, s katerim prispeva k Agenciji zveze NATO za vzdrževanje in oskrbo (NAMSA) v prvi fazi njenega projekta, namenjenega uničenju osebnega in lahkega orožja, konvencionalnega streliva in MANPADS. 1 000 000 EUR

ECOWAS

Leta 2005 se je začelo izvajanje sklepa, ki ga je Svet sprejel decembra 2004 o prispevku EU k ECOWAS v okviru moratorija na osebno in lahko orožje. Namen projekta je preoblikovanje moratorija v Konvencijo ECOWAS o osebnem in lahkem orožju. 515 000 EUR

Indonezija

Kot del Nadzorne misije v Acehu (Aceh Monitoring Mission – AMM) o izvajanju varnostnih dogovorov (MoS med indonezijsko vlado in uporniško skupino GAM) je bil izveden tudi nadzor demobilizacije skupine GAM in razgradnja njihove oborožitve. Premestitev „neorganskih“ vojaških čet in „neorganskih“ policijskih sil je bila izvedena vzporedno z razgradnjo. Skupna finančna sredstva: 9 000 000 EUR

Evropski razvojni sklad, s katerim upravlja Evropska komisija, je podprl izvajanje nadzornega programa ECOWAS za nadzor osebnega orožja (ECOSAP), ki se osredotoča na ustanovitev in okrepitev nacionalnih odborov za osebno orožje in njihove dejavnosti. Izvajanje tega programa je v pristojnosti UNDP. 1 450 000 EUR

Poleg tega je Evropska komisija financirala naslednje projekte:

— Prispevek Mednarodnemu odboru Rdečega križa (ICRC) za izvedbo programa za zaščito civilnega prebivalstva v oboroženih spopadih, vključno z dejavnostmi ICRC za zaščito žrtev oboroženih spopadov in drugih nasilnih dejanj ter ukrepe zoper novačenje otrok. 4 000 000 EUR

— Podpora Unicefu za zbiranje podatkov o vplivu oboroženih spopadov na otroke in o preseljevanju in novačenju otrok. Države, kjer se to izvaja: Angola, Kolumbija, Demokratična Republika Kongo in Šrilanka. 1 044 000 EUR

— Podpora Unicefu za okrepitev zaščite otrok in žensk v nujnih primerih, zlasti z izvajanjem sistema za razorožitev, demobilizacijo in rehabilitacijo (otroci in DDR) med agencijami ZN. 1 800 000 EUR

— Dotacija za UNDP/SEESAC za oblikovanje načrta podpore EU nadzoru osebnega in lahkega orožja na zahodnem Balkanu. To vključuje oblikovanje nacionalnih strategij in podporo civilni družbi ter ureditvene ukrepe, namenjene osebnemu in lahkemu orožju, ki dopolnjujejo in povezujejo zadevne programe CARDS v regiji. 1 500 000 EUR

— Hrvaška. Program tesnega medinstitucionalnega sodelovanja za boj proti trgovini s strelnim orožjem, strelivom in razstrelivom. Njegov namen je razviti ukrepe odkrivanja in pregona, ki bodo povečali sposobnost ministrstva za notranje zadeve za preprečevanje in izkoreninjenje ter boj proti nezakoniti proizvodnji strelnega orožja za kazniva dejanja. Drugi „nabavni“ del skuša posodobiti forenzične metode za balistično analizo in to razviti kot „standard“ za policijo EU. 4 000 000 EUR

— Jugovzhodna Evropa, regionalna aktivnost: podpora organizaciji Saferworld za udejstvovanje civilne družbe v postopku odločanja o nadzoru osebnega in lahkega orožja in varnosti skupnosti. 200 000 EUR

II.A.1.2 Sodelovanje EU z drugimi državami

Na srečanjih trojke EU na strokovni ravni (globalna razorožitev in nadzor orožja) vprašanje osebnega in lahkega orožja predstavlja pomembno točko dnevnega reda. Ta redni dialog se odvija v času vsakega predsedstva EU z ZDA, Kanado, Japonsko, Kitajsko, Rusko federacijo, Republiko Korejo, Ukrajino in Brazilijo (enkrat letno). Na ad hoc osnovi se organizirajo tudi trojke, namenjene posebej vprašanju osebnega in lahkega orožja.

II.A.2 Finančna, tehnična in druga pomoč držav članic EU za projekte v zvezi z osebnim in lahkim orožjem

Poleg projektov, ki jih EU financira z različnimi instrumenti, s katerimi razpolaga, so države članice financirale številne projekte, povezane z osebnim in lahkim orožjem, na dvostranski ravni. Države članice so do sedaj pripravile naslednje prispevke k temu poročilu:

BELGIJA

Za podporo projektom za prekvalifikacijo in ponovno integracijo nekdanjih borcev ter zbiranje podatkov o nezakoniti trgovini z osebnim in lahkim orožjem je Belgija dodelila 3 000 000 EUR za financiranje triletnega projekta (2003 do 2005) „Obnavljanje skupnosti, ponovna integracija nekdanjih borcev in program za zbiranje, skladiščenje in uničenje osebnega orožja“ v Demokratični Republiki Kongo. Projekt nadzira in vodi UNDP.

Belgija je prispevala 110 000 EUR za zbiranje podatkov v zvezi s projektom o osebnem orožju v zahodni in osrednji Afriki od leta 2004 do 2005. S tem projektom namerava evropski inštitut za raziskovanje in informacije o miru in varnosti (GRIP) izvesti študije v šestih državah zahodne in osrednje Afrike (Senegal, Niger, Mali, DR Kongo, Ruanda in Burundi).

ČEŠKA REPUBLIKA

Ob koncu leta 2005 je Češka republika prispevala 2 500 000 CZK (okrog 89 285 EUR) za skrbniški sklad UNDDA. Specifična uporaba zneska je odvisna od skupne odločitve Češke republike in ZN; predlagane so različne dejavnosti, vključno z utrjevanjem miru s pomočjo praktičnih ukrepov za razorožitev v afriških državah.

FINSKA

Finska je leta 2005 podprla naslednje posebne dejavnosti, povezane z osebnim in lahkim orožjem:

— ECOWAS – program za omejitev osebnega orožja;

— Regionalne projekte za nadzor osebnega orožja v Gvatemali, Hondurasu, El Salvadorju in Nikaragvi, ki jih je izvedel izobraževalni inštitut za trajnostni razvoj IEPADES – Instituto de Enseñanza para el Desarrollo Sostenible. Projekt je namenjen zmanjšanju trgovine z osebnim orožjem na obmejnih območjih vseh zgoraj omenjenih držav;

— Popis osebnega orožja za izdajo letopisa za leto 2005 o Popisu osebnega orožja;

— Finančni prispevek organizaciji Saferworld za dejavnosti postopka posvetovalne skupine za osebno orožje v okviru projekta „Biting the Bullet“;

— V sodelovanju s Tanzanijo, organiziranje mednarodne delavnice o globalnih načelih trgovine z orožjem v Dar es Salamu februarja 2005;

— Finančni prispevek za mednarodno delavnico o globalnih načelih mednarodnega prenosa orožja, ki sta jo novembra 2005 v Helsinkih organizirala mreža civilne družbe za preprečevanje konfliktov KATU in Saferworld.

FRANCIJA

Francija sodeluje v dejavnostih za ponovno vzpostavitev pravne države in v pokonfliktnih aktivnostih za razorožitev, demobilizacijo in rehabilitacijo. V tovrstne procese je bila vključena v DR Kongo v okviru operacije EU Artemis leta 2003, trenutno pa sodeluje v podobni operaciji Licorne v Slonokoščeni obali. Zaradi nizkega proračuna daje Francija prednost usmerjenim dvostranskim ukrepom na območjih, ki so zanjo pomembna (npr. zahodna Afrika).

NEMČIJA

Nemčija je podprla in prispevala k regionalni konferenci ZN držav članic Arabske lige za pregled njihovega izvajanja akcijskega programa aprila 2005 v Alžiru. Poleg tega je Nemčija podprla regionalno kontaktno točko Arabske lige, ki je decembra 2005 – z nemškim svetovanjem in finančnim prispevkom – organizirala prvo srečanje arabskih nacionalnih kontaktnih točk.

Nemčija podpira Južnoafriško razvojno skupnost (SADC) pri izvajanju njenega Protokola o nadzoru strelnega orožja, streliva in drugih povezanih materialov. Kot del tega sodelovanja je Nemčija imenovala svetovalca o mirovnih in varnostnih vprašanjih za podporo ustanovitvi regionalnih kontaktnih točk sekretariata SADC.

Nemčija podpira razvoj političnega, pravnega in institucionalnega okvira znotraj Vzhodnoafriške skupnosti (EAC) za boj proti nenadzorovanem širjenju osebnega in lahkega orožja, vključno z ustanovitvijo regionalne kontaktne točke za nadzor osebnega orožja.

Nemčija je podprla dejavnosti SEESAC s financiranjem projektov SEESAC v jugovzhodni Evropi.

Nemčija financira tematske skrbniške sklade UNDP BCPR (Urad za preprečevanje kriz in obnovo), ki se ukvarjajo z osebnim in lahkim orožjem in DDR kot ključnimi področji preprečevanja konfliktov in vzpostavljanja miru.

Nemčija podpira državne programe za ponovno integracijo nekdanjih borcev v Angoli, Burundiju, Demokratični Republiki Kongo (DR Kongo) in Ruandi. Nemčija podpira ugandsko nacionalno kontaktno točko za nadzor osebnega orožja pri izvajanju ugandskega nacionalnega akcijskega načrta. Nemčija podpira programe ozaveščanja o nevarnostih osebnega in lahkega orožja v El Salvadorju in Senegalu ter financira izobraževalni program v zvezi z osebnim in lahkim orožjem v južnem Sudanu. Poleg tega je Nemčija razvila priročnik za nevladne organizacije v partnerskih državah o pripravi kampanje za povečanje ozaveščenosti o nadzoru osebnega orožja. Priročnik je objavila nemška družba za tehnično sodelovanje (GTZ) in nudi praktične smernice. Nemčija je financirala tudi razvoj modulov, orodij in tečajev za usposabljanje in izobraževanje o vprašanjih, povezanih z nadzorom osebnega in lahkega orožja, ki je v uporabi v Kolumbiji in južnem Sudanu, izdelal pa jih je Mednarodni center za spreobrnitev v Bonnu (Bonn International Conversion Centre — BICC).

LITVA

Kot del njihove misije v provinci Ghor v Afganistanu, v skupini za obnovo province, ki jo vodi Litva, litovsko vojaško osebje sodeluje pri uničevanju zalog presežnega streliva, vključno z osebnim in lahkim orožjem. Dva litovska strokovnjaka sodelujeta v misiji EU v indonezijski provinci Aceh, kjer se ukvarjata s procesom razorožitve, demobilizacije in rehabilitacije.

NIZOZEMSKA

Leta 2005 je Nizozemska prispevala k naslednjim institucijam, projektom in drugim dejavnostim na področju osebnega in lahkega orožja. Prispevki za navedene dejavnosti na področju osebnega in lahkega orožja so bili dodeljeni iz namenskih skladov nizozemske vlade in skupaj predstavljajo 2,55 milijona eurov:

— SaferAfrica, projekt Sustaining action za boj proti nedovoljeni trgovini z osebnim orožjem v južni, zahodni in vzhodni Afriki;

— SaferAfrica, dodatna podpora Vseafriški konferenci za pripravo afriških skupnih stališč glede različnih področij v zvezi z osebnim in lahkim orožjem za razpravo med preglednim postopkom akcijskega programa;

— Prispevek sekretariatu Nairobi/RECSA za izvajanje Deklaracije iz Nairobija na območju Velikih jezer in Afriškega roga;

— NAMSA, podpora Natovemu skrbniškemu skladu Partnerstva za mir za uničenje osebnega in lahkega orožja, MANPADS in streliva v Ukrajini;

— Sklad HALO, zbiranje in uničenje osebnega orožja, lahkega strelnega orožja ter streliva v Afganistanu in Angoli;

— Asociacion para Politicas Publicas (APP), dejavnosti zoper širjenje in nedovoljeno trgovino z osebnim orožjem v Argentini;

— Saferworld, projekt „Biting the Bullet“;

— Popis osebnega orožja, temeljno financiranje;

— Inštitut za varnostne študije (ISS), študije držav in čezmejno raziskovanje v južni, vzhodni in osrednji Afriki za potrebe izvajanja in prenosa podatkov;

— IANSA, globalna strategija za zmanjšanje osebnega orožja;

— UNIDIR, razorožitev kot humanitarna dejavnost: Making Multilateral Negotiations work, projekt, ki se bo leta 2006 zaključil s publikacijo, za katero je nizozemski zunanji minister napisal predgovor;

— UNIDIR, zahteva Nizozemske po primerjalni študiji o posredovanju orožja, ki bo objavljena pred pregledno konferenco ZN, in finančna podpora zanjo;

— Ženevski forum, prispevek k projektu Vzpostavljanje miru in varnostnih partnerstev je vključeval sponzoriranje dejavnosti za učinkovitejšo večstransko diplomacijo razorožitve, v kateri sodeluje tudi Nizozemska;

— Finančna pomoč za UNDDA v korist različnim široko zastavljenim posvetovanjem o pravilih posredniških dejavnosti;

— Nizozemska nevladna organizacija Pax Christi je prejela finančna sredstva za organizacijo delavnice o odgovorih lokalnih skupnosti na oboroženo nasilje.

ŠPANIJA

Novembra in decembra 2005 je Guardia Civil nudila pomoč Zelenortskim otokom pri nadzoru strelnega orožja in streliva. V okviru tehnične pomoči in usposabljanja osebja, ki sta ga izvedla ministrstvo za zunanje zadeve in sodelovanje ter španska agencija za mednarodno sodelovanje (AECI), je Španija od leta 2004 organizirala tri delavnice/seminarje o izvajanju Akcijskega programa ZN o osebnem in lahkem orožju v Latinski Ameriki. Prva je bila leta 2004 v mestu La Antigua (Gvatemala), ostali dve pa leta 2005, in sicer obakrat v mestu Cartagena de Indias (Kolumbija).

Zgoraj omenjenih delavnic se je skupno udeležilo približno sto strokovnjakov iz Latinske Amerike, Španije, mednarodnih organizacij (PNUD, CIFTA itd.) in nevladnih organizacij (SweFOR, Arias Foundation, Intermon/Oxfam itd.).

ŠVEDSKA

Švedska je prispevala k naslednjim projektom:

— Podpora medparlamentarnemu forumu o osebnem in lahkem orožju (3 000 000 SEK);

— Gradnja zmogljivosti nevladnih organizacij glede vprašanj v zvezi z osebnim in lahkim orožjem v Latinski Ameriki preko UN-LiREC (4 000 000 SEK);

— Povečano financiranje Popisa osebnega orožja (1 000 000 SEK);

— Prispevek Mednarodni akcijski mreži za osebno orožje (IANSA) za sodelovanje delegatov iz držav v razvoju v Afriki v okviru pripravljalne komisije za osebno in lahko orožje v New Yorku januarja 2006;

— Finančna sredstva za Safer Africa (1 100 000 SEK);

— Finančna sredstva za Safer World (800 000 SEK);

Stockholmska pobuda za razorožitev, demobilizacijo in rehabilitacijo (SIDDR) se je zaključila z izdajo niza priporočil, ki bi med drugim lahko bila koristna za mirovne operacije ZN.

Poleg tega je Švedska aktivno sodelovala pri projektu sodelovanja pri nadzoru meja v baltski regiji, ki je namenjen boju proti čezmejnim kaznivim dejanjem, kot je nedovoljena trgovina ali nedovoljeno posredovanje, med drugim, osebnega in lahkega orožja na območju Baltskega morja. Prav tako je podprla Stockholmsko pobudo za razorožitev, demobilizacijo in rehabilitacijo (SIDDR) in študijo o Popisu osebnega orožja glede DDR.

Švedska in UNDP/TFCPR sta se dogovorili o švedskem prispevku za povečanje skrbniškega sklada na področju neširjenja osebnega in lahkega orožja (zmanjšanje oboroženih sil, razorožitev in demobilizacija) v državah regije OVSE, kot je Ukrajina. Prispevek je namenjen porabi v proračunskem letu 2006.

ZDRUŽENO KRALJESTVO

Združeno kraljestvo se bori zoper nabavo, razpoložljivost in povpraševanje po osebnem in lahkem orožju s progresivno politiko in programi ter je eden izmed največjih donatorjev projektov za boj proti širjenju in zlorabi osebnega orožja. FCO, DFID in ministrstvo za obrambo sodelujejo pri izvajanju politike Združenega kraljestva, ki jo dopolnjuje strategija na področju osebnega in lahkega orožja (2004–2007) v vrednosti 13,25 milijona britanskih funtov iz rezerve za globalno preprečevanje konfliktov. Financiranje Združenega kraljestva pomaga agencijam ZN, regionalnim organizacijam, vladam in nevladnim organizacijam v boju proti širjenju in zlorabi osebnega orožja. V preteklem letu je Združeno kraljestvo podprlo programe številnih vlad, mednarodnih organov in nevladnih organizacij za zbiranje, upravljanje in uničenje orožja in streliva; zmanjšanje povpraševanja; izvajanje obstoječih regionalnih dogovorov; oblikovanje nacionalnih akcijskih načrtov, in pomoč pri gradnji zmogljivosti lokalne civilne družbe. Združeno kraljestvo nadaljuje s krepitvijo obstoječih regionalnih pobud za boj proti širjenju in zlorabi osebnega in lahkega orožja, vključno z južno, vzhodno in zahodno Afriko ter Srednjo in Južno Ameriko. V zadnjem letu je Združeno kraljestvo financiralo uničenje orožja in streliva ter usposabljanja v Latinski Ameriki, vzhodni Afriki, na Karibih, v južni Afriki in jugovzhodni Evropi.

II.A.3 Razprava, usklajevanje in ocena političnih in praktični ukrepov med državami članicami EU, Komisijo in Svetom

Delovna skupina Sveta za globalno razoroževanje in nadzor nad oborožitvijo se sestaja enkrat mesečno in vprašanje osebnega in lahkega orožja se redno pojavlja na dnevnem redu. Dvakrat letno je posebna seja omenjene delovne skupine posvečena izključno vprašanju osebnega in lahkega orožja. Med drugim dvoletnim srečanjem držav o izvajanju Akcijskega programa ZN za preprečevanje in izkoreninjenje ter boj proti nezakoniti trgovini z osebnim in lahkim orožjem z vseh vidikov, ki je potekalo v New Yorku med 11. in 15. julijem 2005, so imele države članice EU in Komisija redne usklajevalne sestanke.

Komisija in države članice, ki podpirajo ECOWAS, so uskladile svoja stališča med pripravami na in med donatorsko konferenco ECOWAS/UNDP leta 2005.

Evropska komisija in tiste države članice, ki so članice skupine prijateljev območja Velikih jezer in odbora skrbnikov, so uskladile dva predloga za projekta, ki ju je odobrila konferenca glede „razorožitve in vrnitve vseh oboroženih skupin v vzhodnem delu DR Kongo“ ter „uskladitve dejavnosti in okrepitve zmogljivosti na podregionalni ravni za boj proti širjenju nedovoljenega osebnega in lahkega orožja“. Ta zadnji projekt si prizadeva zlasti za obravnavo nujnih vprašanj v boju proti širjenju osebnega orožja v celotni regiji (vključno z usklajevanjem pristopov, okrepitvijo regionalnih in nacionalnih zmogljivosti in razorožitvijo), s široko uporabo regionalne vloge regionalnega centra za osebno in lahko orožje (RECSA).

II.A.4 Udeležba na mednarodnih seminarjih in konferencah ter njihova organizacija

Leta 2005 sta na mednarodnem dnevnem redu na področju osebnega in lahkega orožja prevladovala dva velika dogodka: Drugo dvoletno srečanje držav Akcijskega programa ZN za preprečevanje in izkoreninjenje ter boj proti nezakoniti trgovini z osebnim in lahkim orožjem z vseh vidikov, ki je potekalo med 11. in 15. julijem 2005 v New Yorku, in zadnji dve seji odprte delovne skupine za pogajanja o mednarodnem instrumentu, ki bi državam omogočil prepoznavanje in odkrivanje nedovoljenega osebnega in lahkega orožja (OEWG). Vse države članice EU so aktivno sodelovale na vseh zadevnih srečanjih. EU je močno podpirala vključitev streliva v okvir instrumenta in predloga pravno zavezujočega instrumenta. EU je podprla tudi ustanovitev skupine vladnih strokovnjakov ZN, ki bo preučila nadaljnje ukrepe za okrepitev mednarodnega sodelovanja pri posredovanju orožja.

Evropska komisija je podprla obsežen niz študij o različnih vidikih politik, povezanih z osebnim in lahkim orožjem, ukrepov in praks pod naslovom „Krepitev evropskih prizadevanj na področju osebnega in lahkega orožja in eksplozivnih vojnih ostankov (SALW/ERW)“. V okviru tega projekta, izvedenega pod odgovornostjo UNIDIR, je bila organizirana mednarodna medparlamentarna konferenca (7.–8. december 2005). Gostil jo je Evropski parlament v sodelovanju z nacionalnimi parlamenti.

Evropska komisija je sodelovala na neformalnih srečanjih v okviru Pakta stabilnosti EU-NATO-OVSE-RACVIAC o osebnem in lahkem orožju in dejavnostih težkega orožja, ki so potekala v Bruslju.

AVSTRIJA

Avstrija je marca 2005 sodelovala na „Mednarodnem srečanju o ureditvi civilnega posedovanja osebnega in lahkega orožja“ v Riu de Janeiru.

NEMČIJA

Nemčija je skupaj z Nizozemsko in Združenim kraljestvom podprla in prispevala k seminarju o osebnem in lahkem orožju z državami ASEAN v okviru regionalnega foruma ASEAN.

ITALIJA

Leta 2005 je Italija dejavno sodelovala na nekaterih regionalnih in globalnih srečanjih za izmenjavo informacij o nacionalnih postopkih in za oblikovanje skupnih rešitev problemov, povezanih z nezakonitim trgovanjem z osebnim in lahkim orožjem. Italija se je udeležila zlasti naslednjih dogodkov:

— regionalne konference o izvajanju Akcijskega programa ZN v arabskih državah (Alžir, od 11. do 13. aprila 2005),

— seminarja ZN o osebnem in lahkem orožju (Peking, od 19. do 21. aprila 2005),

— konference o „Krepitvi evropskih ukrepov v zvezi z osebnim in lahkim orožjem“ (Bruselj, od 7. do 8. decembra 2005).

LATVIJA

Februarja 2005 je ministrstvo za zunanje zadeve Republike Latvije organiziralo seminar za uradne predstavnike iz Moldavije in Gruzije o nadzoru izvoza z namenom izmenjave izkušenj in informacij o standardih EU za nadzor izvoza. Predstavniki teh dveh držav so bili seznanjeni z obstoječo zakonodajo in postopki nadzora orožja v Republiki Latviji, obiskali so carinsko službo in se seznanili s praktičnimi postopki.

Oktobra 2005 je strokovnjak iz oddelka za nadzor izvoza strateškega blaga latvijskega ministrstva za zunanje zadeve z istim namenom obiskal Moldavijo. Organi pregona pri obravnavi primerov nezakonitega trgovanja s konvencionalnim orožjem sodelujejo s partnerji iz Estonije in Litve ter drugimi državami.

LITVA

Litva redno sodeluje na nordijsko-baltiških srečanjih o nadzoru izvoza. Na teh srečanjih udeleženci izmenjujejo izkušnje glede vprašanj nadzora izvoza, vključno z ustreznimi temami v zvezi osebnim in lahkim orožjem.

LUKSEMBURG

Luksemburg, ki je v prvi polovici leta 2005 predsedoval Svetu Evropske unije, je sodeloval na dveh simpozijih o osebnem in lahkem orožju, enem v Afriki (Alžirija) in enem v Aziji (Peking). Ta dogodka, namenjena seznanjenju udeležencev s problemi, ki izhajajo iz kopičenja osebnega in lahkega orožja na določenih območjih Afrike in Azije, in pripravi drugega dvoletnega srečanja držav o izvajanju Akcijskega programa Združenih narodov (New York, julij 2005), sta bila tudi priložnost za Luksemburg, da vzpostavi nove in poživi obstoječe dvostranske stike pred junijsko sejo o zaključku pogajanj o označevanju in sledljivosti osebnega in lahkega orožja.

MALTA

Malta se je pridružila ostalim predsednikom vlad na srečanju na vrhu Commonwealtha (Commonwealth Heads of Government Meeting — CHOGM), ki je potekalo novembra 2005 na Malti, pri sprejetju končnega sporočila, ki se med drugim sklicuje na osebno in lahko orožje in Pogodbo o trgovini z orožjem. V svojem končnem sporočilu so predsedniki vlad držav Commonwealtha opozorili na predlog za oblikovanje skupnih mednarodnih standardov za trgovino s konvencionalnim orožjem in izrazili svojo podporo pozivom za pričetek posvetovanj o Pogodbi o trgovini z orožjem v okviru Združenih narodov. V zvezi z osebnim in lahkim orožjem so predsedniki vlad med drugim izrazili globoko zaskrbljenost glede nedovoljene proizvodnje, nezakonite trgovine in nenadzorovane razpoložljivosti osebnega in lahkega orožja, ki podaljšujejo konflikte, povečujejo stopnjo oboroženega nasilja ter ogrožajo razvoj, in pozvali vse države članice, da podprejo krepitev Akcijskega programa ZN za osebno in lahko orožje.

NIZOZEMSKA

Nizozemska je sodelovala in prispevala k seminarju ARF o osebnem in lahkem orožju, ki je potekal v Phnom Penhu v Kambodži.

POLJSKA

Ministrstvo za gospodarstvo je v okviru mednarodnega sodelovanja organiziralo, sofinanciralo in sodelovalo na dvostranskih srečanjih, na katerih so bila predstavljena načela poljskega sistema nadzora izvoza orožja. Namen teh dogodkov je bil posredovati izkušnje Poljske za oblikovanje nacionalnih nadzornih sistemov trgovine z orožjem v Ukrajini, na Hrvaškem, Kitajskem in drugod.

ŠPANIJA

Španija je leta 2005 sodelovala na različnih seminarjih in/ali delavnicah: med drugim v mednarodni delavnici o globalnih načelih za prenos orožja, ki sta jo skupaj priredili Finska in Tanzanija v Dar es Salamu (februar); na drugem Natovem tečaju o neširjenju in nadzoru orožja, osredotočenem na vprašanja osebnega in lahkega orožja v šoli Nato v Oberammergau (marec); v delavnici o osebnem in lahkem orožju, ki jo je organizirala ameriška agencija za nadzorovanje oboroževanja (DTRA) v Washingtonu (april); na seminarju o projektu Pogodba o trgovini z orožjem, ki ga je organiziralo Združeno kraljestvo v Londonu (maj) in v delavnici o osebnem in lahkem orožju, ki jo je organizirala britanska skupina za izvajanje nadzora orožja (JACIG) v Londonu (september).

ZDRUŽENO KRALJESTVO

Na dvoletnem srečanju držav julija 2005 je Združeno kraljestvo gostilo dva dogodka o potrebi po krepitvi nadzorov prenosa, vključno s smernicami, ter o oboroženem nasilju in zmanjšanju revščine. To je pomagalo ustvariti večjo ozaveščenost in podporo za obe problematiki. Združeno kraljestvo je na srečanju odigralo tudi proaktivno vlogo in finančno podprlo več držav, da so se njihovi predstavniki lahko udeležili tega dogodka.

Združeno kraljestvo je nadaljevalo s svojimi programi delavnic in je pred nedavnim podprlo regionalne delavnice v vzhodni Afriki (Kenija), Srednji Ameriki (Nikaragva), severni Afriki (Alžirija), na območju Andov (Lima) in na Karibih (Nassau). Podprlo je tudi mednarodni srečanji v Šrilanki in Ženevi. V teh delavnicah spodbujajo tako regionalne skupine kot posamezne države, da v svojih nacionalnih poročilih, nacionalnih izjavah in posredovanjih med pripravami na pregledno konferenco junija 2006 podprejo skupna merila in smernice za prenos osebnega in lahkega orožja.

V sodelovanju z Nizozemsko in Nemčijo je Združeno kraljestvo finančno podprlo in sopredsedovalo (kot predsedstvo EU) tudi srečanju EU/azijskega regionalnega foruma (ARF) v Kambodži novembra 2005.

II.A.5 Druge pobude

Dejavnosti proti širjenju nezakonitega osebnega in lahkega orožja na območju Velikih jezer in Afriškem rogu se v glavnem nanašajo na dva pomembna mednarodna foruma: mednarodno konferenco za območje Velikih jezer (International Conference on the Great Lakes Region – ICGLR), kjer je Evropska komisija dejavno vključena kot del skupine prijateljev območja Velikih jezer, in konferenco o Deklaraciji iz Nairobija, v kateri je Evropska komisija prav tako članica skupine prijateljev.

Evropska komisija v sodelovanju z državami članicami EU močno podpira dejavnosti regionalnega centra za osebno in lahko orožje (Regional Centre on Small Arms and Light Weapons – RECSA), ki je pristojen za izvajanje Deklaracije iz Nairobija in usklajevanje dejavnosti proti širjenju osebnega in lahkega orožja v regiji. Poleg tega je prišlo do dveh neformalnih srečanj med Evropsko komisijo in RECSA na predstavništvu Evropske komisije v Nairobiju dne 13. junija in 14. oktobra 2005 z namenom okrepitve odnosov in raziskovanja načinov za vzajemno sodelovanje.

Skladno s Sporazumom o uničenju ročno prenosljivih protiletalskih obrambnih sistemov (MANPADS) med Madžarsko in Združenimi državami je Madžarska leta 2005 sklenila uničiti 1 540 kosov sistemov MANPADS, običajno poimenovanih protiletalski izstrelki, ki se izstrelijo z rame, ki niso več potrebni za madžarsko obrambo. Madžarska in ZDA sta podpisali dogovor o finančni pomoči ZDA temu projektu. Načrtovano uničenje bo zaključeno v začetku leta 2006.

Leta 2005 so italijanske oborožene sile, ki so sodelovale v večstranskih mirovnih operacijah, zbrale in/ali zasegle in uničile naslednje osebno in lahko orožje:

V Iraku je bilo uničenih 335 kosov osebnega in lahkega orožja: 12 AK 47; 2 karabinki RMO; 6 zračnih karabink; 9 karabink; 15 FAL; 12 ročno izdelanih pušk; 9 polavtomatskih pušk; 9 metalcev granat RPG 5 40 mm; 92 metalcev granat RPG 7 40 mm; 9 lahkih strojnic; 4 težke strojnice; 12 minometov 60 mm; 4 minometi 82 mm; 14 revolverjev; 3 repetirke; 91 polavtomatskih pištol; 1 brzostrelna pištola. Na Kosovu je bilo uničenih 81 kosov osebnega in lahkega orožja: 11 AK47; 23 pušk CAL 7,62; 6 pušk CAL 12; 2 karabinki; 1 puška M59; 13 lovskih pušk; 1 ostrostrelska puška Drogunov; 1 metalec granat RPG M80; 1 metalec raket; 3 lahki MGS RPD; 1 RPG 2; 1 minomet 80 mm; 2 mušketi M 81; 2 pištoli Voltran CAL 6,36; 5 pištol M57 CAL 7,62; 3 pištole M70; 4 polavtomatske pištole; 1 brzostrelna pištola. V Bosni je bilo uničenih 869 kosov osebnega in lahkega orožja: 817 pušk, 12 metalcev raket; 2 brzostrelni pištoli in 38 pištol. Poleg tega so italijanske oborožene sile, vključene v operacije v Afganistanu, Bosni in na Kosovu, uničile tudi 1 171 kosov lahkega strelnega orožja in 5 metalcev raket. Skupaj je bilo uničenih 2 461 kosov osebnega in lahkega orožja.

V okviru vojaške operacije Evropske unije v Bosni in Hercegovini (operacija ALTHEA), kjer so španske in francoske sile razvrščene v združene namenske sile Jug, vključene v EUFOR od leta 2004, so bile izvedene številne operacije za zaplembo osebnega in lahkega orožja in skladišč streliva (Operations Free Entrance Plus). V teh operacijah so zbrali naslednje različne predmete: 400 000 nabojev, 1 500 kosov orožja, 6 000 ročnih granat, 3 200 min in okrog 200 kilogramov razstreliva, najdenih na različnih mestih (Sarajevo, Rogatica, Čitluk, Brijeg, Foča, Bileća, Pale in Goražde). Španija v okviru Evro-sredozemskega partnerstva sodeluje v programu MEDA z namenom okrepitve mejnega nadzora v Maroku, v Uradu EU za usklajevanje in podporo palestinski policiji ter misiji PAMECA v podporo organiziranju in krepitvi albanske policije.

Pobuda Združenega kraljestva o oboroženem nasilju in revščini je vzpostavila povezavo med osebnim orožjem, varnostjo in razvojem. Pobuda je jasno pokazala, da je vpliv oboroženega nasilja in razpoložljivost orožja na razvoj, čeprav zapleten in večplasten, skoraj v celoti negativen v smislu preseljevanja, škode na področju izobraževanja, zdravstva in kmetijstva ter osiromašenja velikega dela skupnosti in prebivalstva. Združeno kraljestvo meni, da morajo donatorji in razvojne agencije sistematično naslavljati oboroženo nasilje in razpoložljivost orožja kot del načrtovanja programov in vključiti ukrepe za zmanjšanje orožja v državne programe. Pri oceni napredka o uresničevanju razvojnih ciljev tisočletja je treba več pozornosti posvetiti vlogi, ki jo ima razpoložljivost orožja pri zaviranju razvoja.

II.B Sodelovanje pri delu mednarodnih organizacij in regionalnih dogovorov na področju konvencionalnega orožja, predvsem osebnega in lahkega orožja

II.B.1 Združeni narodi

Evropska unija je v tem forumu zelo dejavna in je odigrala konstruktivno vlogo med drugim dvoletnim srečanjem držav Akcijskega programa ZN za preprečevanje in izkoreninjenje ter boj proti nezakoniti trgovini z osebnim in lahkim orožjem z vseh vidikov, ki je potekalo med 11. in 15. julijem 2005 v New Yorku. Spodaj so navedene podrobnosti o delu in pobudah, ki so jih izvedle številne države članice.

CIPER

Ciper Združenim narodom pošilja poročila o izvajanju Akcijskega programa ZN za preprečevanje in izkoreninjenje ter boj proti nezakoniti trgovini z osebnim in lahkim orožjem z vseh vidikov. Poleg tega uradu UNHCHR zagotavlja informacije (na podlagi sklepa 124/2004) o „preprečevanju kršitev človekovih pravic, ki jih povzroča razpoložljivost in zloraba osebnega in lahkega orožja“.

FRANCIJA

Ideje in rezultati francosko-švicarske pobude o označevanju in sledenju osebnega in lahkega orožja so bili predstavljeni kot prispevek k delu skupine vladnih strokovnjakov, ustanovljene z resolucijo Generalne skupščine ZN z dne 24. decembra 2001. Francija je aktivno sodelovala na sejah skupine vladnih strokovnjakov, ki je svoje poročilo predstavila 23. junija 2003. Prav tako je vestno sodelovala na sejah odprte delovne skupine, ustanovljene z resolucijo 58/241 z dne 23. decembra 2003 za pogajanja o mednarodnem instrumentu, ki bi državam omogočil identifikacijo ter hitro in zanesljivo odkrivanje nezakonitega osebnega in lahkega orožja.

NEMČIJA

Nemčija je skupaj s Francijo predložila resolucijo Generalne skupščine ZN v zvezi s strelivom, o kateri je bilo možno doseči soglasje.

IRSKA

Irska pošilja Registru ZN za konvencionalno orožje letna poročila in OVSE-ju poroča o vojaških izdatkih.

ZDRUŽENO KRALJESTVO

V okviru Akcijskega programa ZN je Združeno kraljestvo leta 2005 nadaljevalo pobudo o nadzoru prenosa orožja, namenjeno zagotavljanju mednarodnega soglasja o skupnih standardih za izvoz, uvoz in pretovarjanje osebnega in lahkega orožja na pregledni konferenci leta 2006. Ta temelji na pristopu „od spodaj navzgor“ ter pristopu „vsako območje posebej“, pri čemer se z dialogom, srečanji in delavnicami po svetu ugotavljajo posebni problemi in oblikujejo skupni temelji. To soglasje mora omogočiti, da bo vprašanje osebnega in lahkega orožja na dnevnem redu pregledne konference leta 2006, in zagotoviti, da bo vključeno v prihodnji razvoj Akcijskega programa ZN po juliju 2006.

Leta 2005 je Združeno kraljestvo zagotovilo strokovnjaka za odprto delovno skupino, ki naj bi pripravila mednarodni instrument o označevanju in odkrivanju orožja. Oktobra 2005 je Združeno kraljestvo dejavno podprlo resolucije o osebnem orožju, ki jih je sprejela Generalna skupščina ZN. Združeno kraljestvo je tudi dejavno podprlo Register ZN o konvencionalnem orožju od njegove vzpostavitve leta 1992 in bo sodelovalo v prihodnji skupini vladnih strokovnjakov ZN za pregled nadaljnje uporabe tega registra, vključno z razširitvijo njegovega področja uporabe na osebno in lahko orožje, kar je prednostna naloga Združenega kraljestva.

II.B.2 Prvi odbor Generalne skupščine ZN

Države članice so sprejele naslednja stališča o resolucijah v zvezi z osebnim in lahkim orožjem, ki jih je sprejel Prvi odbor 60. zasedanja Generalne skupščine ZN:

Resolucija A/Res/60/68 o obravnavi negativnega vpliva nedovoljene proizvodnje, prenosa ter kroženja osebnega in lahkega orožja ter njegovega prekomernega kopičenja na ljudi in razvoj, ki jo je vložila Nizozemska, je bila sprejeta z glasovanjem in s podporo vseh držav EU.

Resolucija A/Res/60/71 o pomoči državam za obvladovanje nezakonite trgovine z osebnim orožjem in za zbiranje tega orožja, ki jo je vložil Mali, je bila sprejeta s soglasjem.

Resolucija A/Res/60/74 o problemih, ki izhajajo iz kopičenja presežnih zalog konvencionalnega streliva, ki sta jo vložili Francija in Nemčija, je bila sprejeta s soglasjem.

Resolucija A/Res/60/81 o nezakoniti trgovini z osebnim in lahkim orožjem z vseh vidikov, ki jo je vložila Japonska, je bila sprejeta brez glasovanja. Vendar je bil operativni odstavek št. 2 sprejet z glasovanjem in s soglasno podporo vseh držav EU.

Resolucija A/Res/60/226 o transparentnosti oborožitve, ki jo je vložila Nizozemska, je bila sprejeta z glasovanjem in s podporo vseh držav EU.

Resolucija A/Res/60/69 o nacionalni zakonodaji v zvezi s prenosom orožja, vojaške opreme ter blaga in tehnologije z dvojno rabo, ki jo je vložila Nizozemska, je bila sprejeta s soglasjem.

Resolucija A/Res/60/44 o objektivnih informacijah glede vojaških zadev, vključno s preglednostjo vojaških izdatkov, ki sta jo predložili Nemčija in Romunija (dvakrat letno), je bila sprejeta brez glasovanja.

Resolucija A/Res/60/77 o preprečevanju nedovoljenega prenosa in nepooblaščenega dostopa do ročno prenosljivih protiletalskih obrambnih sistemov in njihove uporabe, ki jo je vložila Avstralija, je bila sprejeta s soglasjem.

Resolucija A/Res/60/75 o nadzoru konvencionalnega orožja na regionalni in podregionalni ravni je bila sprejeta z glasovanjem in s soglasno podporo vseh držav EU.

Resolucija A/Res/60/94 o krepitvi varnosti in sodelovanja v Sredozemlju, ki jo je predložila Alžirija, je bila sprejeta s soglasjem in pod sopokroviteljstvom EU 25.

Sklep 60/519 o Mednarodnem instrumentu, ki državam omogoča identifikacijo ter hitro in zanesljivo odkrivanje nezakonitega osebnega in lahkega orožja, ki ga je predložila Švica, je bil sprejet z glasovanjem in s soglasno podporo vseh držav EU.

II.B.3 OVSE

Države članice EU aktivno sodelujejo pri delu OVSE na področju osebnega in lahkega orožja.

AVSTRIJA

Avstrija je dejavno podprla nadaljnje izvajanje dokumentov OVSE o osebnem in lahkem orožju ter o zalogah konvencionalnega streliva, s posebnim poudarkom na projektih za njihovo uničenje v Belorusiji, Tadžikistanu, Kazahstanu, Ukrajini in Ruski federaciji. Avstrija je sprožila tudi razpravo o tem, kako na pregledni konferenci ZN predstaviti ustrezne projekte OVSE o osebnem in lahkem orožju. Kar zadeva konvencionalno strelivo, je Avstrija prostovoljno prispevala 64 470 eurov za projekt reciklaže in predelave kemikalij za dimno zaveso v Gruziji.

CIPER

Ciper je OVSE-ju priskrbel informacije o nacionalnih praksah in postopkih za izvoz konvencionalnega orožja in z njim povezane tehnologije (FSC.DEL/374/05, 15.7.2005), o prenosu konvencionalnega orožja (FSC.DEL/243/05, 7.6.2005) ter o osebnem in lahkem orožju (FSC.DEL/334/05, 15.7.2005).

DANSKA

Danska je nadaljevala svoje sodelovanje v dejavnostih OVSE, vključno s seminarji in delavnicami ter drugimi pobudami v zvezi z osebnim in lahkim orožjem. Danska izvaja dokument OVSE o osebnem in lahkem orožju.

FINSKA

— Dodelitev pomožnega uradnika Foruma za varnostno sodelovanje (FSC) Centru za preprečevanje konfliktov v OVSE, ki je pristojen za zadeve osebnega orožja;

— Prispevek strokovnega znanja in izkušenj za program OVSE o upravljanju mejnih kontrol za boj proti trgovanju z osebnim orožjem v srednji Aziji;

— Prispevek strokovnega znanja in sredstev za regionalne delavnice OVSE o Priročniku najboljših praks pri osebnem in lahkem orožju v srednji Aziji.

— Prispevek k prostovoljnemu skladu, ki ga upravlja misija OVSE v Tadžikistanu. Namen sklada je pomagati pri uničevanju presežnega orožja in streliva ter izboljšati varnost zalog v Tadžikistanu.

— Prispevek k prostovoljnemu skladu, ki ga upravlja misija OVSE v Gruziji. Namen sklada je pomagati pri uničevanju presežnega orožja in streliva v Gruziji.

— Prispevek k skladu za hitro posredovanje, ki ga upravlja misija OVSE v Gruziji. Namen sklada je pomagati skupnostim, ki prostovoljno izročijo orožje.

FRANCIJA

Februarja 2005 je Francija v okviru mehanizma OVSE za nudenje pomoči pri uničenju zalog osebnega in lahkega orožja ter presežnega konvencionalnega streliva sodelovala v strokovni misiji v Rusiji o skladiščenju in uničevanju streliva, umaknjenega iz Pridnestrja; aprila 2005 je financirala ocenjevalno misijo o skladiščenju in uničenju konvencionalnega streliva v enklavi Kaliningrad (Rusija). Podobno je maja 2005 Francija v okviru uničenja zalog streliva ter osebnega in lahkega orožja, ki ga je izvedel OVSE v Tadžikistanu, financirala misijo (usposabljanje, nadzor nad ustvarjanjem zalog in uničevanjem) štirih strokovnjakov, ki je trajala osem mesecev (stroški: 110 000 EUR).

NEMČIJA

V okviru OVSE je Nemčija pripravila osnutek poglavja o prevozu streliva za načrtovani Priročnik OVSE o najboljših praksah pri strelivu in aktivno sodelovala pri izdelavi priloge k Priročniku OVSE o najboljših praksah pri osebnem in lahkem orožju, ki se nanaša na upravljanje zalog in varnost ročno prenosljivih protiletalskih obrambnih sistemov (MANPADS).

MADŽARSKA

V okviru Organizacije za varnost in sodelovanje v Evropi je Madžarska prevzela številne politično zavezujoče obveznosti v povezavi z osebnim in lahkim orožjem.

ITALIJA

Leta 2005 je Italija nadaljevala dejavno izvajanje dokumenta OVSE o osebnem in lahkem orožju, ki je bil sprejet novembra 2000. V tej zvezi je Italija v okviru izmenjave informacij o glavnih vidikih osebnega in lahkega orožja (proizvodnja, označevanje, nadzor izvoza, posredovanje, tehnike uničevanja), uvedene z zgoraj omenjenim dokumentom OVSE, predložila posodobljene nacionalne podatke.

LITVA

Litva spoštuje svoje obveznosti v zvezi z izmenjavo podatkov v okviru dokumenta OVSE o osebnem in lahkem orožju ter izvajanjem Akcijskega programa ZN. Litva vsako leto posreduje podatke ZN in OVSE o osebnem in lahkem orožju, zaplenjenem ali uničenem na svojem ozemlju.

NIZOZEMSKA

Nizozemska je financirala projekt za uničenje ter varno skladiščenje osebnega in lahkega orožja ter konvencionalnega streliva v Republiki Tadžikistan.

SLOVENIJA

Slovenija je namenila 65 000 EUR projektom OVSE za uničenje streliva v Tadžikistanu (9,7 milijona SIT – 40 000 EUR) in v Ukrajini (6,1 milijona SIT – 25 000 EUR). Slovenski diplomat, g. Jernej Cimperšek, svetovalec Stalnega predstavništva Republike Slovenije pri OVSE na Dunaju, je bil imenovan za koordinatorja Foruma za varnostno sodelovanje (Forum for Security Cooperation – FSC) za konvencionalno strelivo. Slovenija je predložila nacionalno poročilo o izvajanju dokumenta OVSE o osebnem in lahkem orožju.

ŠPANIJA

Španija je v letih 2004 in 2005 skupaj z Združenim kraljestvom in Švico sodelovala pri projektu OVSE v Belorusiji v zvezi z upravljanjem zalog, uničenjem presežnih zalog, varnostnimi pogoji skladiščenja, skladišči streliva itd. za osebno in lahko orožje ter z njim povezano strelivo.

ŠVEDSKA

V letu 2005 je Švedska podprla naslednje programe, povezane z osebnim in lahkim orožjem:

— dogovor z UNDP/TFCPR o podpori projektov, v sodelovanju z OVSE, povezanih z uničenjem osebnega in lahkega orožja v državah na območju OVSE, kot je Ukrajina (25 000 000 SEK);

— podpora prek OVSE za uničenje osebnega in lahkega orožja v Tadžikistanu (800 000 SEK).

ZDRUŽENO KRALJESTVO

V Belorusiji je Združeno kraljestvo, kot vodilna država v pionirskem projektu OVSE, zagotovilo strokovno znanje in finančno pomoč za upravljanje, uničenje in evidentiranje zalog. Poleg tega Združeno kraljestvu v OVSE še naprej podpira izvajanje dokumenta OVSE o osebnem in lahkem orožju (november 2000). Trenutno Združeno kraljestvo v tesnem sodelovanju s partnerji držav G8 ter Švedsko in Turčijo usklajuje tudi pripravo priloge k Priročniku OVSE o najboljših praksah pri osebnem in lahkem orožju, osredotočene na upravljanje zalog in varnost MANPADS.

II.B.4 NATO

AVSTRIJA

Avstrija je finančno podprla projekt za uničenje osebnega in lahkega orožja, MANPADS in streliva v Ukrajini. Izvedbeni sporazum projekta pod vodstvom ZDA je bil podpisan novembra, uničevanje pa se je pričelo decembra.

MADŽARSKA

Madžarska je aktivno sodelovala v dejavnostih, ki so bile izvedene v okviru Natovega Partnerstva za mir.

LITVA

Litva je prispevala k projektu uničenja osebnega in lahkega orožja, MANPADS in streliva v Ukrajini, ki ga upravlja NAMSA (NATO).

SLOVAŠKA REPUBLIKA

Slovaška je prek projektov v okviru Natovega Programa za mir in OVSE namenila finančni prispevek za uničenje osebnega in lahkega orožja ter streliva v Ukrajini v skupnem znesku 30 000 eurov.

ZDRUŽENO KRALJESTVO

Tudi Združeno kraljestvo je ena od številnih držav, ki so dodatno prispevale k programu za uničenje streliva, ki ga NATO izvaja v Albaniji in katerega namen je v nekaj letih uničiti 11 600 ton streliva za osebno in lahko orožje. Podobno je Združeno kraljestvo februarja 2005 napovedalo, da bo namenilo 400 000 GBP za obsežen in dolgotrajen Natov projekt uničenja osebnega in lahkega orožja, streliva in izstrelkov zemlja-zrak v Ukrajini. Združeno kraljestvo je tudi vodilni donator projekta, v okviru katerega trenutno prispeva več kot 500 000 GBP za uničenje presežnih zalog osebnega in lahkega orožja ter streliva v Bosni in Hercegovini. Ta projekt vključuje prvotni cilj 250 000 kosov osebnega orožja (75 000 kosov je že bilo uničenih do decembra 2005) in dodatni skupni cilj 10 000 ton streliva. Leta 2005 je Združeno kraljestvo uničilo dodatne zaloge streliva v Albaniji in Južni Afriki zagotovilo stroje za uničenje osebnega orožja.

II.B.5 ECOWAS

ŠPANIJA

Decembra 2005 je Španija z izvršilnim sekretarjem Gospodarske skupnosti zahodnoafriških držav (ECOWAS) podpisala memorandum o soglasju in se zavezala, da bo prispevala minimalen znesek 1 000 000 eurov (ki naj bi bil izplačan v obdobju 2006-2008) za dejavnosti in programe ECOWAS, ki vključuje podporo „Programu za nadzor osebnega in lahkega orožja v Zahodni Afriki“ v vrednosti 750 000 EUR.

II.B.6 Wassenaarski sporazum

Pet od šestih preostalih držav članic EU za pridružitev Wassenaarskemu sporazumu je bilo sprejetih leta 2005. O prošnji Cipra za pridružitev Sporazumu še ni bilo odločeno. EU je trdno prepričana, da vključitev vseh držav članic EU zagotavlja visoko raven učinkovitega nadzora izvoza v okviru Wassenaarskega sporazuma ter znotraj Unije.

Države članice še naprej sodelujejo v dejavnostih Wassenaarskega sporazuma, vključno s seminarji in delavnicami ter drugimi pobudami v zvezi z osebnim in lahkim orožjem. Danska izvaja smernice Wassenaarskega sporazuma o najboljših praksah pri izvozu osebnega in lahkega orožja.

Avstrija je kot predsedujoča Wassenaarskega sporazuma poudarila pomen tega režima nadzora izvoza za boj proti nezakonitemu osebnemu in lahkemu orožju.

Madžarska je v letu 2005 predsedovala strokovni skupini Wassenaarskega sporazuma. Na zahtevo več držav je bil ta enoletni mandat podaljšan na leto 2006. Med letoma 2004 in 2005 je Madžarska delovala kot posrednik v okviru hrvaškega pristopa k Wassenaarskemu sporazumu.

Združeno kraljestvo je bilo dejavno pri nadaljnjem spodbujanju prizadevanj za širšo uporabo Wassenaarskega sporazuma, zlasti širšo zavezanost smernicam o najboljših praksah pri izvozu osebnega in lahkega orožja ter elementom za nadzor izvoza MANPADS.

II.B.7 Drugo

MADŽARSKA

Madžarska podpira delo Regionalnega centra za pomoč pri preverjanju in izvajanju nadzora orožja (RACVIAC). V letu 2005 je Madžarska med osebje RACVIAC vključila še enega vojaškega uradnika in tako povečala svojo udeležbo. Madžarska bo v letu 2006 sopredsedovala drugi delovni skupini RACVIAC-a.

Madžarska podpira delo Centra Jugovzhodne Evrope za izmenjavo informacij pri nadzoru osebnega in lahkega orožja. Madžarska je septembra 2005 sodelovala pri delu konference v Črni Gori o varnostnem sektorju Zahodnega Balkana.

IRSKA

Irska kot članica Mreže za človekovo varnost podpira pristop k vprašanju orožja, ki je usmerjen na ljudi, in ima dolgo zgodovino zagotavljanja sredstev za programe razorožitve, demobilizacije, ponovnega vključevanja in rehabilitacije (DDRR). Nedavno je Irska za nujno ukrepanje in obnovo prispevala finančna sredstva v skupni vrednosti 1 000 000 EUR v letih 2004 in 2005 za dejavnosti DDRR v Liberiji v okviru skrbniškega sklada UNDP DDRR. Ta program UNDP zagotavlja, da so programi, ki temeljijo na lokalnih skupnostih, namenjeni predvsem obravnavi potreb žensk in otrok, nekdanjih borcev.

Irska je zagotovila sredstva za Ženevski forum, organizacijo s sedežem v Ženevi, ki se ukvarja z oblikovanjem partnerstva med vladami, mednarodnimi organizacijami in nevladnimi organizacijami glede vprašanj skupnega pomena, kot sta razorožitev in nadzor orožja.

ŠPANIJA

Oktobra 2005 se je Španija udeležila tretjega letnega srečanja predstavnikov parlamentarnega foruma o osebnem in lahkem orožju, ki je potekalo v Ciudad de Mexico.

III. DRUGE PRIPOMBE, UGOTOVITVE IN USTREZNE INFORMACIJE

FRANCIJA

Francija že nekaj let kaže večjo preglednost z letnim poročilom parlamentu o izvozu orožja, ki ni na voljo samo v Franciji, temveč tudi v tujini (veleposlaništva in mednarodne organizacije). V poročilu so predstavljene nacionalne nadzorne prakse in mednarodne dejavnosti na področju nadzora izvoza, v katerih Francija sodeluje. Vsebuje tudi številne statistike, vključno s tistimi o izvozu osebnega in lahkega orožja.

NEMČIJA

Nemčija je pred kratkim objavila obsežno letno poročilo o izvozu orožja za leto 2004 s posebnim poudarkom na preglednosti in odprtosti v zvezi z izvozom osebnega orožja. Poročilo med drugim vsebuje podrobne informacije o posameznih dovoljenjih za izvoz osebnega orožja in z njim povezanega streliva, kot so namembna država, vrsta orožja, vrednost in število kosov. Obsežen pregled nemške zakonodaje in politike o osebnem in lahkem orožju se nahaja na spletni strani www.un.org.

LITVA

Litovski nacionalni urad Interpola sodeluje z generalnim sekretariatom Interpola in nacionalnimi uradi Interpola v okviru preiskav za identifikacijo orožja ali odkrivanje posameznikov, vpletenih v nezakonito trgovino z orožjem.

SLOVENIJA

Leta 2005 je Slovenija prvič objavila letno poročilo o izvozu in uvozu orožja. Poročilo je bilo objavljeno na spletni strani ministrstva za obrambo (www.mors.si).

ZDRUŽENO KRALJESTVO

Leta 2005 je bilo objavljeno letno poročilo Združenega kraljestva o odločitvah glede podeljevanja dovoljenj, sprejetih v letu 2004, in podrobnostih razvoja politik v zadnjem letu. Letna poročila so z mednarodnega vidika merilo za odprtost in Združeno kraljestvo je ena od vodilnih držav v zagotavljanju podrobnih informacij o vsakem dovoljenju za orožje. Združeno kraljestvo redno izdaja tudi četrtletna poročila.

III.A. Merila za presojo zahtevkov za financiranje projektov osebnega in lahkega orožja s strani EU

III.A.1 Prednostne smernice

V akcijskem programu Združenih narodov za preprečevanje in izkoreninjenje ter boj proti nezakoniti trgovini z osebnim in lahkim orožjem z vseh vidikov, sprejetem 20. julija 2001, je potrjena potreba po dopolnjevanju pri njegovem izvajanju na globalni, regionalni in nacionalni ravni. Decembra 2005 sprejeta Strategija EU za boj proti nedovoljenemu kopičenju in trgovini z osebnim in lahkim orožjem ter pripadajočim strelivom ponazarja zavezo EU takšni bistveni komplementarnosti in pripravljenost k temu prispevati.

Strategija EU je obsežen dokument, ki nudi skupen odgovor, potreben za premostitev nevarnosti, ki jih predstavljata nedovoljeno kopičenje in trgovanje z osebnim in lahkim orožjem ter pripadajočim strelivom, z določitvijo konkretnih dejanj in praks; v polni meri poskuša uporabiti vsa sredstva, ki so EU na voljo na večstranski in regionalni ravni, znotraj EU in v dvostranskih odnosih EU. Strategija gradi na obstoječih politikah in ukrepih EU na tem področju in jih povzema, vključno z izvajanjem Skupnega ukrepa 2002/589/SZVP.

Strategija vsebuje akcijski načrt in s tem smernice za pobude EU na področju osebnega in lahkega orožja. Redni sestanki delovne skupine za globalno razoroževanje in nadzor orožja zagotavljajo izvajanje strategije EU za osebno in lahko orožje. Vsaj ena seja te delovne skupine je vsak semester namenjena izključno osebnemu in lahkemu orožju.

III.B. Pridobljene izkušnje

Na podlagi Skupnega ukrepa 2002/589/SZVP so bili uvedeni trije novi projekti. Zaenkrat je v zvezi z njihovim izvajanjem še prezgodaj za oblikovanje zaključkov. Vendar je projekt v Kambodži pokazal, da je za uspešno pobudo na tem področju pomembno, da se država prejemnica zaveda, da je nasprotna stran močan politični organ, v tem primeru EU, ki bo državi prejemnici pomagal pridobiti moralno avtoriteto med prebivalstvom. To je potrebno, če želimo spremeniti način, kako prebivalstvo zaznava problem osebnega in lahkega orožja ter odgovarja na ukrepe za njegovo preprečevanje.

III.B.1. Merila za dodeljevanje sredstev

Merila so bila objavljena v četrtem letnem poročilu.

(1) Dokument Sveta 5319/06.